Senisest psühhoanalüütilisest uurimistööst peame küll ütlema,  et isik­suse loomuse selgitamine pole küllaldasel määral arvestanud sotsiaalseid mõjusid. Seda võib öelda paljude psühhoanalüütilise teooria põhiliste osade kohta. Nii ei saa nõustuda Freud'iga, kui ta oidipuse kompleksi esinemist peab üldiseks inimloomuse omaduseks. B. Malinowski, kes euroopaliku perekonnaelu kõrval on asjatundlikult uurinud ka matrilineaarseid perekondi (melaneeslasi), on leidnud, et oidipuse kompleks vastab oluliselt ainult indo-euroopalikule perekonnale, mis on patrilineaarne koos  patria potestase traditsiooniga, ja mida toetavad rooma õigus ja kristlik moraal, ja mis on kindlustatud moodsa euroopaliku industrialismi jõuka kodanlusega. Nagu oidipuse kompleksi, nii ka teiste küsimuste puhul oleks tarvilik rohkem süstemaatiliselt uurida bioloogiliste ja sot­siaalsete nähtuste vastastikust mõju.